Omgee uitgebrei | Netwerk24
Tannie Annetjie Vermeulen (84) se uitbeelding van Jesus se geboortetoneel wat sy geleen het sodat Engo dit in die voorportaal kan uitstal vir Kersfees.Foto: Lientjie Mentz
Tannie Annetjie Vermeulen, wat op Kersdag haar 85ste verjaardag vier, en haar vriendinne van die Westerbloem-aftreeoord brei hul harte uit vir liefdadigheid.
Die groepie – Sewende Laan genoem – kom elke Dinsdag bymekaar om te brei, tee te drink "en sommer 'n bietjie te skinder".
So tussen 15 en 20 vroue, onder leiding van dr. Meisie Foster (80), brei al die afgelope sowat vyf jaar om kinders in nood te help.
"Dis 'n klomp flukse vroue hierdie," sê tannie Meisie.
"Ek het vanjaar 55 truie vir kinders gebrei en die Sewende Laan-groepie help onder meer om die truie vas te werk. Ons kan maklik een trui op 'n dag maak met almal se hulp."
Benewens die truie het sy en 'n vriendin 75 stelle klere vir behoef­tige kinders gemaak.
Tannie Annetjie sê hulle brei ook poppies en beertjies vir kinders wat by jeugsorgsentrums intrek.
"Dit is sodat hulle nie alleen en bang is op hul eerste aand in 'n vreemde plek nie."
Tannie Meisie sê 'n ander projek behels babaskoene, mussies en kombersies vir vroeggebore babas van saal 10 in die Universitas-hospitaal. Tannie Annetjie sê hulle het 'n paar breimasjiene, maar baba­skoene en figure word met die hand gebrei en gehekel. Sy brei onder meer figure vir toneeltjies soos die geboortetoneel van Jesus. Een van dié toneeltjies word in die voor­portaal by Engo se kantoor in Westerbloem uitgestal.